Udtalelse om Kommissionens forslag til Rådets direktiv om omsætning af fodermidler og om ændring af direktiv 70/524/EØF, 74/63/EØF, 80/511/EØF, 82/471/EØF, 82/475/EØF, 91/357/EØF, 91/516/EØF, 92/87/EØF og 93/74/EØF samt om ophævelse af direktiv 77/101/EØF (95/C 102/04)

Rådet besluttede den 14. september 1994 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Kenneth J. Gardner til ordfører. Sektionen vedtog sin udtalelse den 10. januar 1995.

Det Økonomiske og Sociale Udvalg vedtog på sin 322. plenarforsamling af 25. og 26. januar 1995, mødet den 25. januar 1995, enstemmigt følgende udtalelse.

1. Generelle bemærkninger

1.1. Der er for øjeblikket betydelige forskelle i den nationale anvendelse af foderstofbestemmelserne. I betragtning af behovene på det indre marked har Kommissionen fremsat det foreliggende forslag for at fjerne disse forskelle. ØSU bifalder fuldt ud dette mål.

1.2. I stedet for at harmonisere på et så lavt niveau som nødvendigt går forslaget imidlertid i retning af den praksis, der gør sig gældende i lande med de største administrative byrder. Det vil således føre til betydeligt større administrative byrder og omkostningsmæssige stigninger i mange andre lande.

1.3. Der er et behov for at mindske de administrative omkostninger i hele EU og gøre EU mere konkurrencedygtigt internationalt. Kommissionen bør derfor tage forslaget op til en generel ny overvejelse. Under denne forudsætning godkender ØSU forslaget, dog med forbehold af følgende detaljerede bemærkninger og ændringsforslag.

2. Detaljerede bemærkninger

2.1.

Artikel 5

2.1.1. I henhold til denne artikel skal der angives en række detaljerede oplysninger på emballagen eller ledsagedokumentet. ØSU er fuldstændig enig i, at oplysningerne må være tilgængelige for den endelige bruger.

2.1.2. Ifølge forslaget skal disse oplysninger gives i hvert led i salgskæden.

2.1.3. ØSU mener, at dette sandsynligvis er påkrævet for at opnå det vigtige slutresultat, som er at give den endelige bruger alle nødvendige oplysninger.

2.2.

Artikel 6

Denne artikel rejser adskillige spørgsmål:

2.2.1. Vandindholdet - dette spørgsmål drøftes i nedenstående punkt 3.1.

2.2.2. I a) ændres sætningen »de kan imidlertid anføres« til »de skal tilvejebringes efter anmodning«.

2.2.3. Bestemmelsen i litra d) om import fra tredjelande, hvorefter der om nødvendigt kan gives foreløbige data, forudsat at de endelige data foreligger inden for 6 dage. I princippet findes der nu videnskabeligt udstyr, som kan levere disse oplysninger straks. Et sådant udstyr er imidlertid dyrt og vanskeligt at betjene. I nogle medlemsstater anvendes sådant udstyr tilsyneladende generelt, mens dette er ikke tilfældet mange af de øvrige medlemsstater. Hvor udstyret og ekspertisen ikke forefindes, må produkterne ikke forlade havnen, før de endelige data foreligger.

ØSU er ikke tilfreds med den løsning, Kommissionen foreslår. Den anmodes om så vidt muligt at finde en alternativ løsning for at nå det samme mål i regioner uden faciliteter til hurtig indhentning af oplysninger, da det er vigtigt, at oplysningerne er tilgængelige for den endelige køber og bruger.

2.3.

Artikel 9

2.3.1. Kommissionen benytter den standardterminologi for mærkningssprogbrugen, der er anvendt i andre tekster, især i mærkningsdirektivet 79/112/EØF. Dette har imidlertid givet anledning til en hel del vanskeligheder, herunder henvisninger til Domstolen.

2.3.2. For det foreliggende forslag om foderstoffer foreslår sektionen derfor følgende ordlyd:

»Med henblik på handel inden for EF skal angivelserne på ledsagedokumenter, emballager, beholdere og etiketter anføres på såvel foderstoffabrikantens sprog som på køberens sprog.«

2.4.

Artikel 11

Et kodenummersystem vil være meget nyttigt. Kommissionen bør tilstræbe et internationalt anerkendt system og ikke ét, der blot er begrænset til EU.

2.5.

Artikel 14

ØSU afviser Kommissionens forslag om at ændre Den Stående Foderstofkomité til en simpel rådgivende komité. Det kræves derfor, at dens nuværende funktion som forskriftskomité bekræftes.

2.6.

Artikel 18

I betragtning af den usikkerhed, der er forbundet med at få direktiver igennem proceduren, bør alle gennemførelsesfrister beregnes ud fra det tidspunkt, hvor direktivet rent faktisk vedtages.

3.1.

Bilag I - Del B-V

3.1.1. Der er fastsat et generelt vandindhold på 14,5 %. Ligger vandindholdet derover, må det altid anføres og selvfølgelig fastlægges videnskabeligt.

3.1.2. ØSU er uenig heri. Nogle produkter såsom skummetmælkspulver bliver dårlige med et vandindhold så lavt som 10 %, medens andre produkter med et stort indhold af kortkædede kulhydrater holder sig godt med et vandindhold på over 14,5 %. Også for korns vedkommende varierer vandindholdet efter omgivelsernes relative fugtighed.

3.1.3. I stedet for denne ene sats bør der angives et passende vandindhold for de enkelte produkter i bilagets del B, hvor det er hensigtsmæssigt.

Bruxelles, den 25. januar 1995.

Carlos FERRER

Formand for

Det Økonomiske og Sociale Udvalg